Davids dalk troef van Blitse by Spele | Netwerk24
Deur Leighton Koopman 13 Junie 2021 00:30
Angelo Davids sal as haker vir die Blitse op die veld draf.
Om sy span meer skietgoed vir die Olimpiese Spele te gee, het Neil Powell, Blitsbok-afrigter, besluit om een van sy beste aanvallende wapens as 'n haker te versool.
Die vleuel Angelo Davids sal straks as haker vir die Springbok-sewesspan uitdraf en dié blits is oorgehaal om van die skuif 'n sukses te maak.
Dit sal die Blitse die geleentheid bied om moontlik 'n ekstra voorspeler in hul Olimpiese groep te kies, met Davids wat straks tussen die voor- en agterspelers geskuif kan word, sou dit nodig wees.
Die Davids-skuif kom egter nie as 'n verrassing nie nadat Powell al voorheen in dié rigting gesinspeel het met die oog daarop om sy span op die aanval te versterk.
Tog kon hy weens die Covid-19-pandemie en beserings aan van sy vleuels nog nie die blits in die skrum loslaat nie.
Met die meeste van sy spelers nou fiks, het Powell die afgelope naweek in wedstryde teen die Leeus-sewes en die All Star-rugbyakademie sy kans gekry om te waag.
"Ek is bereid om die opoffering te maak, nie net vir myself nie, maar ook vir my spanmaats," het Davids gesê.
"Dit gaan my ook net help om my arsenaal, wat sewesrugby betref, te versterk. Dit beteken dat ek haker ook sal kan speel, maar ook die opsie het om vleuel te dek as dit nodig is.